Poročilo petega vseslovenskega družinskega tabora Campitello 2012

[bookmark: _GoBack]Tudi v letošnjem letu smo izvedli vseslovenski alpinistični tabor družin. Tabor je potekal od 21.7. do 28.7.2012 v mestecu Campitello v Val di Fassa v Dolomitih. Bazo smo si postavili v prijaznem in zelo urejenem kampu Miravalle. Letošnji tabor je zaznamovala pisana druščina odsekov: AO Rašica, AO Matica - Ljubljana, AO Matica - Celje, Posavski AO, Črnuški AO, AO Vertikala, AO Jesenice. Skupaj se nas je nabralo 18 odraslih in 15 otrok.
Večji del udeležencev je prišel z enodnevno zamudo zaradi nestabilne vremenske napovedi, ki pa nas je nato presenetila z odličnim vremenom cel teden. Že prvi dan se nas je večina odpravila v bližnje plezališče pod prelaz Sella – Pian De Schiavaneis, ena naveza pa v steno Piz Ciavazes-a. Ob plezanju smo se bolje spoznali in že menili za plezanje v visokih stenah v naslednjih dneh. Za ogrevanje smo se podali v Stolpe Selle in steno Piz Ciavazes-a. Plezali smo smeri od IV do 7 stopnje. Opravljena je bila tudi vodniška tura na Veliko Cino. V sredo smo izvedli skupinski izlet do pastirske koče pod južno steno Marmolade, kjer smo se pocrkljali z okusnim domačim jogurtom, sirom in jabolčnim zavitkom. V naslednjih dneh smo poleg prej omenjenih sten obiskali še steno Pordoispitze in Innerkofler Turm ter plezališče Penia pri Albi. Tisti, ki so posamezni dan ostali z otroci v dolini pa so obiskali odlično igrišče z otroškim adrenalinskim parkom v Campitellu, se popeljali z gondolo nad prelaz Sella, si privoščili sladoled, kolesarili, tekli, se igrali in sončili ter popravljali avtomobile. Otroci so zelo uživali v plezanju v navezah po stopnicah v kampu pod budnim očesom alpinističnega inštruktorja. Vsi skupaj smo se zelo trudili, da bi zmazali 5kg Nutello, ki pa nam jo kljub dvema »palačinka party«-jema ni uspelo.
Seznam preplezanih smeri: Grosse Micheluzzi+Buhl, Kleine Micheluzzi – vsekakor največ ponovitev, Schubert – tik za prejšnjo, Tissi, Trenker, Delenda Carthago, Rossi / Tomasi, Vinatzer, Messner, Kasnapoff, Via del Calice, Fedele + Dibona.
Ljubljana, 5.8.2012								David Pavlovič
